হোমো ইরেক্টাস
হোমো ইরেক্টাসের প্রথম জীবাশ্ম আবিষ্কৃত হয়েছিল ১৮৯১ ও ১৮৯২ সালে ইন্দোনেশিয়ার জাভা দ্বীপে ফরাসি বংশোদ্ভূত ওলন্দাজ সামরিক শল্যচিকিৎসক ওজেন দুবোয়া কর্তৃক। দুবোয়া আসলে মানুষের পূর্বপুরুষদের জীবাশ্ম আবিষ্কারের নির্দিষ্ট লক্ষ্য নিয়েই ইন্দোনেশিয়া গিয়েছিলেন। তার প্রথম আবিষ্কৃত জীবাশ্ম ছিল একটি খুলির ঊর্ধ্বাংশ (স্কাল-ক্যাপ), যা সোলো নদীর তীরে অবস্থিত ত্রিনিল নামক স্থানে পাওয়া যায়। এ কারণে জীবাশ্মটির নাম Trinil 2। এর কয়েক বছর পর একই জায়গা থেকে একটি ফিমার খুঁজে পান। খুলি ও ফিমার থেকে প্রমাণিত হয় যে, তারা দুই পায়ে হাঁটত। তবে প্রথমদিকে তিনি নিশ্চিত হতে পারেন নি এরা মানুষ কি-না, তাই নাম দিয়েছিলেন "Pithecanthropus erectus" অর্থাৎ "সোজা হয়ে হাঁটতে সক্ষম নরবানর"। এ নাম দেয়ার পেছনে মানুষের পূর্বপুরুষ বিষয়ে আর্নস্ট হেকেল'র অনুকল্প অনুপ্রেরণা হিসেবে কাজ করেছিল। তবে আবিষ্কারের প্রথম বছরগুলোতে এ নিয়ে প্রচুর বিতর্ক ছিল এবং অনেকেই একে মানুষের পূর্বপুরুষ হিসেবে মেনে নেন নি।
হাউমেইয়া আবিষ্কার কেন্দ্রিক বিতর্ক
ঐ সময়ের দিকেই দক্ষিণ স্পেনে সিয়েরা নেভাডা অবজারভেটরির ইনস্টিটিউটো দে অ্যাস্ট্রোফিসিকা দে আন্দালুসিয়ায় জোসে লুইজ ওর্টিজ মোরেনোর ছাত্র পাবলো সান্তো স্যাঞ্জ দাবি করেন যে ওর্টিজের দল ২০০২ সালের ডিসেম্বর মাসেই ছবি যাচাইয়ের কাজ শুরু করে দেন। তিনি বলেন যে ২০০৫ সালের জুলাই মাসের শেষদিকে তারা ২০০৩ সালের ৭, ৯ ও ১০ই মার্চে ধারণকৃত ছবিতে হাউমেইয়াকে খুঁজে পায়। তিনি আরো বলেন যে এটি একটি পূর্বে আবিষ্কৃত বস্তু কিনা তা যাচাই করা হলে তারা ব্রাউনের ইন্টারনেটে এর সংক্ষিপ্তসার খুঁজে পায়, যেখানে তাদের মতই একটি উজ্জ্বল টিএনও খুঁজে পাবার বর্ণনা রয়েছে। গুগল করে তারা ২৬ জুলাই সকালে কে৪০৫০৬এ সম্পর্কিত তথ্য এবং ক্যালটেক পর্যবেক্ষণ সংক্রান্ত লগ খুঁজে পায়। তবে উভয় বস্তুই অভিন্ন কিনা তা নিশ্চিত হবার জন্য ঐ লগের তথ্য যথেষ্ট ছিল না। ওর্টিজের দল মাইনর প্লানেট সেন্টারেও (এমপিসি) অনুসন্ধান করেন, সেখানেও তারা এ বস্তুর কোনো উপস্থিতি খুঁজে পাওয়া যায় না। ২৭শে জুলাই, ২০০৫ সালে কৃতিত্ব নেবার জন্য তারা তৎক্ষণাৎ এমপিসিকে ই-মেইল করে তাদের আবিষ্কারের কথা জানিয়ে দেয়। ই-মেইলে তারা একে "বিরাট টিএনও আবিষ্কার, জরুরী" (Big TNO discovery, urgent) বলে উল্লেখ করে। ই-মেইলে তারা ক্যালটেক লগের কোনো প্রকার উল্লেখ করেনা। পরের দিন সকালে তারা আবারও ক্যালটেক লগে প্রবেশ করে, এবং আরো বেশকিছু রাতে পর্যবেক্ষণ যাচাই করে। এরপর তারা ম্যালোর্কার অ্যামেচার অ্যাস্ট্রোনমিক্যাল অবজারভেটরির রেইনার স্ট্রসকে অধিকতর পর্যবেক্ষণের জন্য বলে। স্ট্রস ১৯৫৫ সালের ডিজিটালকৃত পালোমার অবজারভেটরি স্লাইড থেকে হাউমেইয়ার আবিষ্কারপূর্ব ছবি খুঁজে পান এবং ২৮শে জুলাইয়ের ঐ রাতেই নিজের টেলিস্কোপে হাউমেইয়ার অবস্থান নিশ্চিত করেন। এক ঘণ্টার মধ্যে, ওর্টিজের দল এমপিসিকে নতুন তথ্যভিত্তিক দ্বিতীয় প্রতিবেদন পাঠায়। এখানেও ক্যালটেক লগে তাদের প্রবেশের কোনো কথা অন্তর্ভুক্ত থাকে না। ২৯শে জুলাই এমপিসি তাদের এ তথ্য প্রকাশ করে।